《逵弟招饮》
宋代·赵公豫

天潢家世本同宗，玉质亭亭似岱嵩。海国快逢情契合，华堂盛集酒香浓。

谈诗雅以唐为法，植品端惟汉是从。握手雉皋旋别去，暮云春树想高踪。

作者简介：（1135—1212）平江常熟人，字仲谦。高宗绍兴二十四年进士。历知仁和、馀姚、高邮军及真、常二州，累进集英殿修撰，以宝谟阁待制致仕。为官清苦廉正，常言但求为循吏，不求为健吏。有《燕堂类稿》。